b'\n_START_ARTICLE_\nIvo Komjanc\n_START_SECTION_\n\xc5\xbdivljenje in delo\n_START_PARAGRAPH_\nBil je najmlaj\xc5\xa1i izmed osmih otrok, ki so se rodili kme\xc4\x8dki dru\xc5\xbeini, ki je kar petim otrokom priskrbela akademsko izobrazbo. Ljudsko \xc5\xa1olo je obiskoval v rojstnem kraju. Gimnazijo je pri\xc4\x8del v gori\xc5\xa1kem malem semeni\xc5\xa1\xc4\x8du in nadaljeval ter leta 1945 kon\xc4\x8dal na italijanskem dr\xc5\xbeavnem liceju v Gorici. Medicino je \xc5\xa1tudiral na Univerzi v Padovi, kjer je 1952 diplomiral. Podiplomski \xc5\xa1tudij je nadaljeval v Firencah kjer se je specializiral v ortopediji in kirurgiji. Slu\xc5\xbeboval je v Trentu in Veroni ter avgusta 1953 nastopil slu\xc5\xbebo na znanem ortopedsko-kirur\xc5\xa1kem in\xc5\xa1titutu Rde\xc4\x8dega kri\xc5\xbea v Melcesini ob Gardskem jezeru, kjer je ostal do upokojitve leta 1989. Najprej je bil asistent, nato glavni pomo\xc4\x8dnik primarija Gori\xc4\x8dana T. Meraga. S prof. Merago sta leta 1969 dosegla, da se je in\xc5\xa1titut razdelil na dva velika oddelka: Ortopedsko-kirur\xc5\xa1ki oddelek in Center za funkcionalno fizioterapijo ohromelih ali kako druga\xc4\x8de pri gibanju prizadetih, katerega predstojnik je postal dr. Komjanc. V letih 1975\xe2\x88\x921988 je bil tudi strokovni direktor celotnega in\xc5\xa1tituta.'